b"\n_START_ARTICLE_\nBoutros Boutros-Ghali\n_START_SECTION_\nPerhe\n_START_PARAGRAPH_\nBoutros Boutros-Ghali syntyi Kairossa Egyptiss\xc3\xa4 aristokraattiseen koptilaiskristittyyn perheeseen. H\xc3\xa4nen isois\xc3\xa4ns\xc3\xa4 Boutros Ghali oli toiminut Egyptin p\xc3\xa4\xc3\xa4ministerin\xc3\xa4 vuodesta 1908 vuoteen 1910, jolloin h\xc3\xa4net salamurhasi muslimifanaatikko. H\xc3\xa4nen is\xc3\xa4st\xc3\xa4\xc3\xa4n Yusef Ghalista tuli Fuad I:n aikana Egyptin talousministeri. Boutros-Ghalin nimi Boutros tulee koptinkielisest\xc3\xa4 Petros-nimest\xc3\xa4 (Pietari).\n_START_SECTION_\nAkateeminen ura\n_START_PARAGRAPH_\nH\xc3\xa4n valmistui 1946 oikeustieteest\xc3\xa4 Kairon yliopistosta ja sai kansainv\xc3\xa4lisen oikeuden tohtorin tutkinnon Pariisin yliopistosta 1949. H\xc3\xa4n opiskeli my\xc3\xb6s kansainv\xc3\xa4list\xc3\xa4 politiikkaa Institut d'\xc3\x89tudes Politiques de Paris'ssa. H\xc3\xa4net valittiin Kairon yliopiston kansainv\xc3\xa4lisen oikeuden osaston professoriksi, jossa h\xc3\xa4n ty\xc3\xb6skenteli vuoteen 1977._NEWLINE_H\xc3\xa4n oli Columbian yliopiston vieraileva professori vuosina 1954\xe2\x80\x931955 ja Haagin kansainv\xc3\xa4lisen oikeuden akatemian johtaja vuosina 1963\xe2\x80\x931964 ja Pariisin yliopiston vieraileva kansainv\xc3\xa4lisen oikeuden professori vuosina 1967\xe2\x80\x931968.\n_START_SECTION_\nEgyptiss\xc3\xa4\n_START_PARAGRAPH_\nBoutros-Ghalin poliittinen ura alkoi jo Anwar Sadatin aikana. H\xc3\xa4n oli arabisosialistisen liiton keskuskomitean j\xc3\xa4sen vuosina 1974\xe2\x80\x931977._NEWLINE_Kun Sadat p\xc3\xa4\xc3\xa4tti menn\xc3\xa4 rauhanneuvotteluihin Jerusalemiin, ulkoministeri Ismail Fahmi ja sis\xc3\xa4ministeri Muhammad Riad erosivat protestina. Sadat nimitti Boutros-Ghalin Riadin tilalle sis\xc3\xa4ministeriksi, vaikka t\xc3\xa4ll\xc3\xa4 ei ollut viel\xc3\xa4 poliittista kokemusta. Boutros-Ghali tunnettiin kuitenkin rauhanomaisen Israel-suhteen kannattaja, ja Sadat piti h\xc3\xa4nen koptilaiskristittyj\xc3\xa4 taustojaan ja avioliittoaan juutalaisen Leia Nadlerin kanssa hy\xc3\xb6dyllisin\xc3\xa4 Jerusalemissa. Boutros-Ghali osallistui my\xc3\xb6s vuonna 1978 Camp Davidin rauhanneuvotteluihin._NEWLINE_Sadatin salamurhan j\xc3\xa4lkeen 1981 Boutros-Ghali jatkoi Hosni Mubarakin hallinnossa. H\xc3\xa4n ty\xc3\xb6skenteli ulkoasiainministeri\xc3\xb6ss\xc3\xa4 ja oli pitk\xc3\xa4lti vastuussa Egyptin suhteesta muihin Afrikan valtioihin ja asemasta sitoutumattomien maiden liikkeess\xc3\xa4. Boutros-Ghali vieraili Afrikan jokaisessa maassa. Etel\xc3\xa4-Afrikassa h\xc3\xa4n osallistui salaisiin neuvotteluihin Nelson Mandelan vapauttamiseksi.\n_START_SECTION_\nKehityssuunnitelmat\n_START_PARAGRAPH_\nPersianlahden sota vuonna 1990 her\xc3\xa4tti uudelleen eloon mahdollisuuden Israelin ja sen arabinaapureiden v\xc3\xa4lisest\xc3\xa4 rauhasta. George H. W. Bushin hallinto tunsi l\xc3\xb6yt\xc3\xa4neens\xc3\xa4 Boutros-Ghalista miehen, joka jakaisi heid\xc3\xa4n tavoitteensa. Kun Boutros-Ghalin nimi ilmestyi mahdollisten Javier P\xc3\xa9rez de Cu\xc3\xa9llarin seuraajien listalle, Yhdysvallat liittyi h\xc3\xa4nen tukijoihinsa. Boutros-Ghalia \xc3\xa4\xc3\xa4nesti lopulta 11 turvallisuusneuvoston j\xc3\xa4senist\xc3\xa4. Britannia j\xc3\xa4tti \xc3\xa4\xc3\xa4nest\xc3\xa4m\xc3\xa4tt\xc3\xa4, koska piti Boutros-Ghalia liian ranskalaismielisen\xc3\xa4 ja liian vanhana._NEWLINE_Boutros-Ghalilla oli suuria suunnitelmia YK:n kehitt\xc3\xa4miseksi, ja h\xc3\xa4n ehdotti jopa \xe2\x80\x9dmaailmanarmeijaa\xe2\x80\x9d. Boutros-Ghali esitti kes\xc3\xa4kuussa 1992 \xe2\x80\x9dAn Agenda for Peace\xe2\x80\x9d -suunnitelman, johon kuului joukot, joilla olisi tarpeeksi voimia tukahduttaa konfliktit ja taata rauhan. Suunnitelmassa esitettiin my\xc3\xb6s uusia tapoja voittaa YK:n jatkuvat talousongelmat. J\xc3\xa4senmaat ottivat esityksen my\xc3\xb6nteisesti vastaan, mutta niit\xc3\xa4 ei lopulta viety eteenp\xc3\xa4in muiden ongelmien takia.\n_START_SECTION_\nVaikeat operaatiot\n_START_PARAGRAPH_\nYK oli vuoden 1992 puoliv\xc3\xa4liss\xc3\xa4 rauhanturvaamisoperaatioissa muun muassa entisess\xc3\xa4 Jugoslaviassa, Somaliassa ja Kambod\xc5\xbeassa. Boutros-Ghali suututti Britannian ja Yhdysvallat kutsumalla Jugoslavian hajoamissotia \xe2\x80\x9drikkaiden sodaksi\xe2\x80\x9d, koska l\xc3\xa4nsimaat keskittyiv\xc3\xa4t siihen muiden kriisikohteiden kustannuksella. Kun YK:n rauhanturvaajia p\xc3\xa4\xc3\xa4tettiin l\xc3\xa4hett\xc3\xa4\xc3\xa4 Bosniaan, Boutros-Ghali vaati, ett\xc3\xa4 h\xc3\xa4n tekisi itse kaikki merkitt\xc3\xa4v\xc3\xa4t p\xc3\xa4\xc3\xa4t\xc3\xb6kset. T\xc3\xa4m\xc3\xa4 heikensi tehokkaan toiminnan mahdollisuutta, eik\xc3\xa4 YK saanut muutenkaan j\xc3\xa4senvaltioiltaan tarpeeksi miesvoimaa operaatiota varten. Boutros-Ghali heikensi asemaansa 1995, kun h\xc3\xa4n Srebrenican joukkomurhan j\xc3\xa4lkeen matkusti Afrikkaan ja kutsui Srebrenicaa \xe2\x80\x9dkyl\xc3\xa4ksi Euroopassa\xe2\x80\x9d._NEWLINE_Boutros-Ghalin suhde Britanniaan parani ajan mittaan, mutta h\xc3\xa4nell\xc3\xa4 oli pahoja poliittisia erimielisyyksi\xc3\xa4 Yhdysvaltain kanssa. H\xc3\xa4n ajautui ristiriitoihin Bill Clintonin hallituksen ulkoministeri Warren Christopherin ja YK-l\xc3\xa4hettil\xc3\xa4\xc3\xa4n Madeleine Albrightin kanssa. Yhdysvaltain joukot olivat vuonna 1992 liittyneet osaksi YK-joukkoja Somaliassa. Yhdysvallat veti kuitenkin sotilaansa pois, kun Mogadishun taistelussa 1993 18 yhdysvaltalaissotilasta tapettiin. Clinton syytti Boutros-Ghalia ep\xc3\xa4onnistuneesta suunnitelmasta mets\xc3\xa4st\xc3\xa4\xc3\xa4 sotaherra Mohamed Farrah Aidid._NEWLINE_Ruandan kansanmurhan edell\xc3\xa4 Boutros-Ghali edisti YK-joukkojen l\xc3\xa4hett\xc3\xa4mist\xc3\xa4 Ruandaan. H\xc3\xa4n valitsi 1994 Ruandan-operaation johtopaikalle Jacques-Roger Booh-Boohin, joka oli avoimesta ranskalais- ja hutumielinen. Rom\xc3\xa9o Dallaire oli saanut ennen kansanmurhaa tietoa tulevasta tragediasta, mutta Boutros-Ghali p\xc3\xa4\xc3\xa4tti uskoa Booh-Boohin optimistisempaa arviota, jonka mukaan kaikki osapuolet olivat sitoutuneita rauhanprosessiin._NEWLINE_Turvallisuusneuvosto p\xc3\xa4\xc3\xa4tti vuoden 1996 lopulla valita Boutros-Ghalin toiselle kaudella, mutta Yhdysvaltain edustaja Albright k\xc3\xa4ytti veto-oikeuttaan ja esti Boutros-Ghalin valinnan. H\xc3\xa4nen seuraajakseen nousi toinen afrikkalainen Kofi Annan, ja Boutros-Ghalista tuli n\xc3\xa4in ensimm\xc3\xa4inen YK:n p\xc3\xa4\xc3\xa4sihteeri, jota ei valittu toiselle kaudelle._NEWLINE_Boutros-Ghali pyrki p\xc3\xa4\xc3\xa4sihteerikaudellaan uudistamaan rohkeasti \xe2\x80\x9dAn Agenda for Peace\xe2\x80\x9d -ehdotuksellaan YK:n byrokratiaa ja edist\xc3\xa4m\xc3\xa4\xc3\xa4n sen alaorganisaatioiden yhteisty\xc3\xb6t\xc3\xa4. H\xc3\xa4n osoitti t\xc3\xa4ll\xc3\xa4 johtajuustaitojaan, mutta lopulta h\xc3\xa4nell\xc3\xa4 ei ollut tarpeeksi poliittista ymm\xc3\xa4rryst\xc3\xa4 sen l\xc3\xa4piviemiseksi. Yhdysvaltojen menetetty\xc3\xa4 luottamuksena Boutros-Ghaliin t\xc3\xa4m\xc3\xa4 anntautui puolustuskannalle eik\xc3\xa4 pystynyt toteutamaan uudistussuunnitelmiaan.\n_START_SECTION_\nYK-uran j\xc3\xa4lkeen\n_START_PARAGRAPH_\nBoutros-Ghali jatkoi diplomaattista uraansa my\xc3\xb6s YK-virkansa j\xc3\xa4lkeen. H\xc3\xa4n toimi 1997\xe2\x80\x932002 Ranskankielisten maiden j\xc3\xa4rjest\xc3\xb6n p\xc3\xa4\xc3\xa4sihteerin\xc3\xa4. H\xc3\xa4n asui Pariisissa ja pyrki samalla edist\xc3\xa4m\xc3\xa4\xc3\xa4n YK:n parlamentin perustamista. Egyptin ihmisoikeuksien kansallista neuvostoa Boutros-Ghali johti 2003\xe2\x80\x932012."